ДО

ПЕТЯ ПАВЛОВА КИРОВА

ОБЩИНСКИ СЪВЕТНИК

УВАЖАЕМА ГОСПОЖО КИРОВА,

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

 Във връзка с депозираното от Вас питане с рег.№ 07-00-22/ 27.02.2024 год. относно преобразуванетона ПГ „Евлогий и Христо Георгиеви“ гр. Карлово от държавна в общинска Ви предоставям следната информация:

 **Въпрос 1.** Може ли община Карлово да гарантира, че съоръженията, сградния фонд, дворното място на територията на училището и в самото училище, включително техническата база няма да преминат от публична към частна общинска собственост и да бъдат разпродадени на частни лица ?

 **Отговор:** ПГ „Евлогий и Христо Георгиеви“ е самостоятелно юридическо лице, на което е предоставено за ползване имущество – Урегулиран поземлен имот /УПИ/, сгради и материални активи – публична държавна собственост. Законът за предучилищното и училищното образование /ЗПУО/ – чл. 302 ал. 2 и 3 постановява: „От датата на влизане в сила на акта за обявяване на държавно училище за общинско имотите - публична държавна собственост, предоставени на училището преди обявяването му за общинско, преминават в собственост на общината, на територията на която се намират имотите, и стават публична общинска собственост, а вещите - държавна собственост, стават собственост на общината, финансираща училището.

 Имотите и вещите по ал. 2 се предоставят за управление на училището, което ги е управлявало до обявяването му за общинско, и се ползват само за целите на образователния процес, без да променят предназначението си.“.

 Както виждате законът дава достатъчни гаранции за статута на предоставеното на Професионалната гимназия имущество. Нещо повече – законодателят е предвидил специален режим на разпореждане с това имущество в случай, че имоти или части от тях и вещи бъдат освободени в резултат на закриване или преобразуване на училището. Те могат да бъдат използвани само „за образователни, здравни, социални или хуманитарни дейности по реда на Закона за държавната собственост, Закона за общинската собственост и подзаконовите актове по прилагането им.“ – чл. 305, ал. 1 от ЗПУО. Изключение е предвидено само при едновременно изпълнение на следните условия –

 „1. в срок от две години не е идентифицирана обществена потребност от използването им за образователни, здравни, социални или хуманитарни дейности;

 2. налице е положително становище на министъра на образованието и науката, изготвено въз основа на оценка на образователните потребности в общината;

 3. населеното място е с население под 5 хиляди души.“ – чл. 305, ал. 2 от Законът за предучилищното и училищното образование /ЗПУО/.

 Следователно имуществото на Професионалната гимназия не е застрашено по никакъв начин от „разпродаване“. Увeрявам Ви, аз няма да съм кметът, който ще предложи закриването на Професионална гимназия „Евлогий и Христо Георгиеви“. Също така твърдо вярвам, че не само в този мандат, но и в следващите десетилетия населението на гр. Карлово няма да спадне под 5 000 души.

 Гаранциите, които търсите във въпроса си се намират в законите, които аз, както и досега, смятам стриктно да спазвам.

 **Въпрос 2.** Има ли към момента инвестиционни намерения, касаещи територията на училището и/или сградния фонд, включително спрямо бензиностанция „Лукойл“, която се намира на територия на училището? В случай, че такива инвестиционни намерения съществуват, включително за застрояване на жилищно строителство, моля същите да бъдат публично оповестени, а в случай, че бензиностанция „Лукойл“ не се намира на територията на училището, моля да бъдат представени съответните документи, доказващи горното?

 **Отговор:** Няма инвестиционни намерения, постъпили в Община Карлово отнасящи се до терена и сградния фонд на ПГ „Евлогий и Христо Георгиеви“. Гимназията – урегулиран поземлен имот, сгради и други материални активи е публична държавна собственост, управлявана от Министерство на образованието и науката. Не са ми известни никакви инвестиционни намерения, нещо повече – не са ми известни никакви други намерения, отнасящи се до ПГ „Евлогий и Христо Георгиеви“, освен обективираните в решението на Общинския съвет, а именно за преобразуването ѝ от държавна в общинска.

 Бензиностанцията „Лукойл“ е построена върху частен УПИ, съседен на УПИ на който е разположена ПГ „Евлогий и Христо Георгиеви“. Не е в моите правомощия, нито в правомощията на Общината да извършваме от Ваше име справки в Агенцията по геодезия, картография и кадастър или в Агенцията по вписванията, а още по-малко да разпространяваме резултати от тези справки. Информацията в регистрите на двете агенции е публична и при наличие на сериозен интерес от Ваша страна бихте могли сама по надлежния ред да се снабдите с търсените документи.

С УВАЖЕНИЕ,

Д-Р ЕМИЛ КАБАИВАНОВ

*КМЕТ НА ОБЩИНА КАРЛОВО*